CELEX: 32010R0291
Language: lt
Date: 2010-03-31 00:00:00
Title: 2010 m. kovo 31 d. Komisijos reglamentas (ES) Nr. 291/2010, kuriuo ištaisomi reglamentai (EB) Nr. 437/2009, (EB) Nr. 438/2009 ir (EB) Nr. 1064/2009 dėl kai kuriems pagal tarifines kvotas importuojamiems žemės ūkio produktams nustatytos galutinio vartojimo procedūros

8.4.2010   
            
            
               LT
            
            
               Europos Sąjungos oficialusis leidinys
            
            
               L 88/9
            
         KOMISIJOS REGLAMENTAS (ES) Nr. 291/2010
   2010 m. kovo 31 d.
   kuriuo ištaisomi reglamentai (EB) Nr. 437/2009, (EB) Nr. 438/2009 ir (EB) Nr. 1064/2009 dėl kai kuriems pagal tarifines kvotas importuojamiems žemės ūkio produktams nustatytos galutinio vartojimo procedūros
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 144 straipsnio 1 dalį, 148 ir 4 straipsnius,
   kadangi:
   
               (1)
            
            
               2009 m. gegužės 26 d. Komisijos reglamento (EB) Nr. 437/2009, kuriuo leidžiama naudoti penėjimui skirtų jaunų galvijų patinų Bendrijos importo tarifinę kvotą ir nustatomas jos administravimas (2), 2 straipsnio 1 dalyje, 2009 m. gegužės 26 d. Komisijos reglamento (EB) Nr. 438/2009, kuriuo leidžiama naudoti ne skersti skirtų kai kurių Alpių ir kalnų veislių bulių, karvių ir telyčių Bendrijos importo tarifines kvotas ir nustatomas jų administravimas (3), 3 straipsnio 1 dalyje ir 2009 m. lapkričio 4 d. Komisijos reglamento (EB) Nr. 1064/2009, kuriuo leidžiama naudoti iš trečiųjų šalių įvežamų salyklinių miežių Bendrijos tarifinę kvotą ir nustatoma jos administravimo tvarka (4), 4 straipsnio 1 dalyje, remiantis 2008 m. balandžio 23 d. Europos Parlamento ir Tarybos reglamento (EB) Nr. 450/2008, nustatančio Bendrijos muitinės kodeksą (Modernizuotas muitinės kodeksas) (5) 166 straipsniu, nustatoma muitinės priežiūra pagal galutinio vartojimo procedūrą.
            
         
               (2)
            
            
               Kaip nurodyta Reglamento (EB) Nr. 450/2008 priede pateiktoje atitikties lentelėje, minėtu 166 straipsniu turėtų būti pakeistas 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (6), 82 straipsnis, kuriuo taip pat importuotoms prekėms pagal galutinio vartojimo procedūrą nustatyta muitinės priežiūra. Vis dėlto, Reglamento (EB) Nr. 450/2008 188 straipsnio 2 dalies antroje pastraipoje nurodoma, kad nepaisant minėtos dalies pirmoje pastraipoje nustatytų įgyvendinimo nuostatų įsigaliojimo, minėto reglamento 166 straipsnis taikomas ne vėliau kaip nuo 2013 m. birželio 24 d. Todėl Reglamento (EEB) Nr. 2913/92 82 straipsnis ir toliau taikomas, kol bus pradėtas taikyti Reglamento (EB) Nr. 450/2008 166 straipsnis.
            
         
               (3)
            
            
               Todėl tikslingiau reglamentuose (EB) Nr. 437/2009, (EB) Nr. 438/2009 ir (EB) Nr. 1064/2009 nuorodą į Reglamento (EB) Nr. 450/2008 166 straipsnį pakeisti nuoroda į Reglamento (EEB) Nr. 2913/92 82 straipsnį.
            
         
               (4)
            
            
               Todėl reglamentus (EB) Nr. 437/2009, (EB) Nr. 438/2009 ir (EB) Nr. 1064/2009 reikėtų atitinkamai ištaisyti.
            
         
               (5)
            
            
               Kad būtų užtikrintas veiksmingas atitinkamų tarifinių kvotų administravimas, ir kadangi atitinkamų nuostatų turinys nesikeičia, tikslinga, kad šis ištaisymas būtų taikomas nuo atitinkamų reglamentų įsigaliojimo.
            
         
               (6)
            
            
               Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 437/2009 2 straipsnio 1 dalis pakeičiama taip:
   
      „1.   Taikant Tarybos reglamento (EB) Nr. 2913/92 (7) 82 straipsnį importuoti galvijai prižiūrimi muitinės užtikrinant, kad ne mažiau negu 120 dienų jie bus penimi nustatytuose gamybos padaliniuose, kuriuos importuotojas privalo nurodyti per mėnesį po galvijų pateikimo į laisvą apyvartą.
   
   2 straipsnis
   Reglamento (EB) Nr. 438/2009 3 straipsnio 1 dalis pakeičiama taip:
   
      „1.   Importuoti galvijai stebimi vadovaujantis Tarybos reglamento (EB) Nr. 2913/92 (8) 82 straipsniu, siekiant užtikrinti, kad jie nebūtų paskersti per keturis mėnesius nuo jų pateikimo į laisvą apyvartą.
   
   3 straipsnis
   Reglamento (EB) Nr. 1064/2009 4 straipsnio 1 dalies pirmos pastraipos įvadiniai žodžiai pakeičiami taip:
   
      „Remiantis Tarybos reglamento (EB) Nr. 2913/92 (9) 82 straipsniu, pagal minimą kvotą importuotiems miežiams taikoma muitinės priežiūra, kuria siekiama užtikrinti, kad:
   
   4 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   1 ir 2 straipsniai taikomi nuo 2009 m. liepos 1 d.
   3 straipsnis taikomas nuo 2010 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2010 m. kovo 31 d.
      
         
            Komisijos vardu, Pirmininko vardu
         
         Dacian CIOLOŞ
         
            Komisijos narys
         
      
   
   
      (1)  OL L 299, 2007 11 16, p. 1.
   
      (2)  OL L 128, 2009 5 27, p. 54.
   
      (3)  OL L 128, 2009 5 27, p. 57.
   
      (4)  OL L 291, 2009 11 7, p. 14.
   
      (5)  OL L 145, 2008 6 4, p. 1.
   
      (6)  OL L 302, 1992 10 19, p. 1.
   
      (7)  OL L 302, 1992 10 19, p. 1.“
   
      (8)  OL L 302, 1992 10 19, p. 1.“
   
      (9)  OL L 302, 1992 10 19, p. 1.“